b'\n_START_ARTICLE_\nCaerphilly (juusto)\n_START_PARAGRAPH_\nCaerphilly on walesilaisesta Caerphillyn kaupungista per\xc3\xa4isin oleva lehm\xc3\xa4nmaidosta valmistettava juusto._NEWLINE_Caerphilly-juustoa alettiin valmistaa 1800-luvulla nimens\xc3\xa4 mukaan Caerphillyn kaupungissa Walesissa Cardiffin pohjoispuolella. Aluksi juustoa valmistettiin maidontuotannossa yli j\xc3\xa4\xc3\xa4neest\xc3\xa4 lehm\xc3\xa4nmaidosta, mutta sen suosion kasvaessa 1830-luvulta l\xc3\xa4htien maitoa alettiin tuottaa my\xc3\xb6s erityisesti juuston valmistusta ajatellen. Juustoa tuotettiin etenkin cheddar-juuston korvaajana ja sen valmistus levisi my\xc3\xb6s Somersetin alueelle. Cheddarjuustoon verrattuna Caerphilly-juustoa voidaan valmistaa huomattavan nopeasti ja sit\xc3\xa4 myytiin halvemmalla. Se tuli tunnetuksi etenkin kaivosty\xc3\xb6l\xc3\xa4isten keskuudessa. _NEWLINE_Juuston valmistus maatiloilla taantui juuston teollisen valmistamisen yleistyess\xc3\xa4 1800-luvun loppupuolelle tultaessa. Sen valmistaminen oli lakannut l\xc3\xa4hes kokonaan vuoteen 1910 menness\xc3\xa4. Lopullinen isku juustolle oli elintarvikeministeri\xc3\xb6n antama m\xc3\xa4\xc3\xa4r\xc3\xa4ys vuonna 1939, jonka mukaan juuston valmistajien tuli valmistaa kovaa "kansallista juustoa" toisen maailmansodan rintamille. 1950-luvulla juustoa valmistettiin en\xc3\xa4\xc3\xa4 vain yhdell\xc3\xa4 ainoalla tilalla Wedmoressa Somersetiss\xc3\xa4. Sittemmin juuston valmistus on elpynyt. Nimi Traditional Welsh Caerphilly sai Euroopan unionin nimisuojaj\xc3\xa4rjestelm\xc3\xa4n mukaisen suojatun maantieteellisen merkinn\xc3\xa4n vuonna 2018.'